b"\n_START_ARTICLE_\nGlomsrudbyen\n_START_PARAGRAPH_\nGlomsrudbyen (Glomsrud uttales g\xc5\x82\xc3\xb3'mmsru) er p\xc3\xa5 folkemunne en betegnelse p\xc3\xa5 de s\xc3\xb8rligste g\xc3\xa5rdene i Eidsberg kommune i \xc3\x98stfold, som utgj\xc3\xb8r en tunge inn i Rakkestad kommune og grenser til Rakkestad i s\xc3\xb8r, vest og \xc3\xb8st, og Eidsberg i nord. Glomsrudbyen best\xc3\xa5r av de to matrikkelg\xc3\xa5rdene Vestre og \xc3\x98stre Glomsrud. Disse matrikkelg\xc3\xa5rdene utgj\xc3\xb8r i sin tur flere g\xc3\xa5rder som alle b\xc3\xa6rer eller har b\xc3\xa5ret navnet Glomsrud i en eller annen form. Med utgangspunkt i navnet Glomsrud mener Oluf Rygh at omr\xc3\xa5det ble ryddet i tidlig middelalder, hvor f\xc3\xb8rste ledd i navnet kommer av mannsnavnet Gl\xc3\xbamr, alts\xc3\xa5 Gl\xc3\xbamrs rydning."